2014. gada 16. decembrī Noteikumi Nr. 765

Rīgā (prot. Nr. 71 33. §)

**Grozījumi Ministru kabineta 2010. gada 30. novembra noteikumos Nr. 1077 "Noteikumi par valsts sociālo pabalstu Černobiļas atomelektrostacijas avārijas seku likvidēšanas dalībniekiem un mirušo Černobiļas atomelektrostacijas avārijas seku likvidēšanas dalībnieku ģimenēm"**

Izdoti saskaņā ar

Černobiļas atomelektrostacijas avārijas seku

likvidēšanas dalībnieku un

Černobiļas atomelektrostacijas avārijas

rezultātā cietušo personu sociālās aizsardzības

likuma 11. panta otro daļu

1. Izdarīt Ministru kabineta 2010. gada 30. novembra noteikumos Nr. 1077 "Noteikumi par valsts sociālo pabalstu Černobiļas atomelektrostacijas avārijas seku likvidēšanas dalībniekiem un mirušo Černobiļas atomelektro­stacijas avārijas seku likvidēšanas dalībnieku ģimenēm" (Latvijas Vēstnesis, 2010, 192. nr.; 2013, 159. nr.) šādus grozījumus:

1.1. aizstāt 2. punktā skaitli un vārdu "85,37 *euro*" ar skaitli un vārdu "100,00 *euro*";

1.2. papildināt noteikumus ar 22. un 23. punktu šādā redakcijā:

"22. Personām, kurām pabalsts piešķirts līdz 2014. gada 31. decembrim un tā izmaksa turpinās pēc 2015. gada 1. janvāra, Valsts sociālās apdrošināšanas aģentūra to pārrēķina atbilstoši apmēram, kāds noteikts no 2015. gada 1. janvāra, un starpību par laikposmu no 2015. gada 1. janvāra līdz 31. martam izmaksā līdz 2015. gada 30. aprīlim personai noteiktajā pabalsta izmaksas datumā kopā ar pabalstu par aprīli.

23. Personām, kuras pabalstu pieprasa pēc 2015. gada 1. janvāra, laikposmā no 2015. gada 1. janvāra līdz 31. martam Valsts sociālās apdrošināšanas aģentūra pabalstu izmaksā apmērā, kāds bija noteikts līdz 2014. gada 31. decembrim, bet starpību par laikposmu no 2015. gada 1. janvāra līdz 31. martam izmaksā līdz 2015. gada 30. aprīlim personai noteiktajā pabalsta izmaksas datumā kopā ar pabalstu par aprīli."

2. Noteikumi stājas spēkā 2015. gada 1. janvārī.

Ministru prezidenta vietā –

finanšu ministrs Jānis Reirs

Labklājības ministrs Uldis Augulis